**REPUBLIKA SRBIJA**

**NARODNA SKUPŠTINA**

**Odbor za ljudska i manjinska prava**

**i ravnopravnost polova**

**08 Broj: 06-2/64-14**

**3. jun 2014. godine**

**B e o g r a d**

**Z A P I S N I K**

**SA DRUGE SEDNICE ODBORA ZA LjUDSKA I MANjINSKA PRAVA I RAVNOPRAVNOST POLOVA ODRŽANE 12. MAJA 2014. GODINE**

 Sednica je počela u 14,30 časova.

 Sednicom je predsedavao predsednik Odbora Meho Omerović.

 Sednicu su prisustvovali: Ljiljana Malušić, Biljana Ilić Stošić, Milanka Jevtović Vukojičić, Ljubica Mrdaković Todorović, Suzana Šarac, Vladica Dimitrov, Ljibuška Lakatoš, Aida Ćorović, Vera Paunović, Olena Papuga i Elvira Kovač.

 Sednici nisu prisustvovali članovi Odbora: Slobodan Perić, Miodrag Linta, Stefana Miladinović, Biljana Hasanović Korać i Sulejman Ugljanin.

 Sednici je prisustvovao narodni poslanik Mujo Muković.

 Sednici su prisustvovali i: Nina Fira, pomoćnik ministra državne uprave i lokalne samouprave; Danica Polić, savetnik u Ministarstvu državne uprave i lokalne samouprave; Gordana Govedarica, iz Kancelarije za ljudska i manjinska prava i Jelena Parezanović iz kabineta potpredsednika Vlade Republike Srbije.

 Predsednik Odbora je konstatovao da su ispunjeni uslovi za rad i odlučivanje, te je predložio sledeći

D n e v n i r e d:

1. Razmatranje Predloga zakona o izmenama i dopunama Zakona o nacionalnim savetima nacionalnih manjina, koji je podnela Vlada (broj 90-1308/14 od 6. maja 2014. godine), u načelu;
2. Razno.

 Članovi Odbora su **jednoglasno prihvatili** predloženi Dnevni red.

 **PRVA TAČKA -** Razmatranje Predloga zakona o izmenama i dopunama Zakona o nacionalnim savetima nacionalnih manjina, koji je podnela Vlada (broj 90-1308/14 od 6. maja 2014. godine), u načelu

 Predsednik Odbora se obratio predlagačima zakona da uzmu učešće.

 Nina Fira je istakla da je ovaj zakon bio u skupštinskoj proceduri u prethodnom sazivu, a sada po hitnom postupku, zbog potrebe sprovođenja izbora za članove nacionalnog saveta nacionalnih manjina koji su planirani u ovoj godini.

 Predsednik Odbora je iskoristio priliku da podseti da je više od godinu dana Radna grupa Vlade Republike Srbije radila na izradi ovog zakona; da je sprovedena javna rasprava i da su oni na koje se ovaj zakon odnosi, a to su predstavnici nacionalnih manjina, preko svojih legitimnih saveta nacionalnih manjina, bili uključeni u izradu ovog teksta zakona. Ovim zakonom će se stvoriti mogućnosti za otklanjanje nekih problema u funkcionisanju nacionalnih saveta.

 Dalje je podsetio da će se u oktobru ove godine sprovesti izbori za sve savete nacionalnih manjina koji žive u državi Srbiji i koji će po ovom zakonu moći konačno da izaberu svoja rukovodstva i organe . Posebno je istakao da je RIK organ koji će vršiti kontrolu sa svim radnjama koje imaju veze sa izborom članova. Takođe ističe da je tekst ovog zakona dobar, ali da je najbitnije njegovo sprovođenje.

 Aida Ćorović je istakla, pozivajući se na analize pojedinih nevladinih organizacija, da ima dosta kritika na ovaj zakon; da većina mladih ljudi ne poznaje rad nacionalnih saveta već ga gledaju kao produženu ruku jedne stranke. Ovo će biti tema vezana za poglavlja 23. i 24. u pregovorima sa Evropskom unijom, zbog čega je jako važno da ovaj zakon bude kvalitetan i da otkloni neke probleme koji su se do sada javljali u praksi.

 Elvira Kovač je navela da je problem u tome što većini nacionalnih saveta mandat ističe već sada, mnogima u junu ili septembru, što znači oktobar bi bio krajnji rok kada moraju da se održe novi izbori. Takođe je govorila o potrebi da se i u narednom periodu pristupi izmenama i dopunama ovog zakona, radi usklađivanje sa odlukom Ustavnog suda.

 Olena Papuga, koja je i članica Rusinskog nacionalnog saveta je izrazila zadovoljstvo što će izbore voditi Republička izborna komisija. Navela je da je kontaktirala više nacionalnih zajednica – Hrvate i Slovake koji nemaju predstavnike u sadašnjem sazivu Narodne skupštine Republike Srbije, koji su joj dali neke predloge. Skrenula je pažnju da je jako teško ažurirati jedinstvene biračke spiskove.

 Nina Fira je dala odgovor vezano za problem usklađivanja sa posebnim biračkim spiskom koje je iznela Olena Papuga, pri čemu je navela da to nije ništa novo i za taj posao postoje inspektorati koji se time bave, a ažuriranje posebnih biračkih spiskova treba prilagoditi ovom zakonu. Olena Papuga je rekla da prema ovom predlogu zakona članovi izvršnog odbora mogu da budu samo iz redova nacionalnog saveta i to ljudi stručni iz oblasti koje reguliše Zakon. Misli da je takvo rešenje pogrešno i za primer je uzela Rusinski nacionalni savet koji ima 19 članova koji su dobili glasove iz svoje sredine. Ti članovi su vezani za neku svoju određenu sredinu, ali nisu stručni.

 Nina Fira je ukazala da je izvršni odbor neka vrsta kontrolnog mehanizma i da bi bilo nezgodno da neko ko je pripadnik neke druge nacionalnosti bude član i da bi se zloupotrebe dešavale.

 Olena Papuga je takođe ukazala na problem brisanja iz registra, ako se neki nacionalni savet nije konstituisao u određenom roku. Postavila je pitanje šta će biti sa tom nacionalnom zajednicom jer ona ostaje van sistema dok ne dođu izbori i da li ima pravo da se bira novi nacionalni savet kad i svi.

 Meho Omerović je istakao da je u prošlom sazivu Odbor imao radnu grupu za nacionalne manjine i da je planirano da se radna grupa formira i u ovom sazivu, pa će posle usvajanja zakona radna grupa pratiti njegovu implementaciju.

 Pošto nije bilo drugih učesnika u raspravi, predsednik Odbora je stavio na glasanje Predlog zakona o izmenama i dopunama Zakona o nacionalnim savetima nacionalnih manjina, u načelu.

 Odbor je odlučio da predloži Narodnoj skupštini da prihvati

Predlog zakona o izmenama i dopunama Zakona o nacionalnim savetima nacionalnih manjina, u načelu.

 **DRUGA TAČKA**– Razno.

 Pošto se pod tačkom Razno niko nije javio za reč, predsednik Odbora se zahvalio na pažnji i zaključio Drugu sednicu.

 Sednica je zaključena u 15 časova.

**SEKRETAR ODBORA PREDSEDIK ODBORA**

**Rajka Vukomanović Meho Omerović**